钦定古今图书集成/明伦汇编/氏族典/第245卷 > 张万公
## 钦定古今图书集成/明伦汇编/氏族典/第245卷 > 张万公

按《金史张万公传》：“万公，字良辅，东平东阿人也。幼聪
悟，喜读书。父弥学，梦至一室，榜曰‘张万相公读书堂。
已而万公生，因以名焉。登正隆二年进士第，调新郑
簿，以忧去。服阕，除费县簿。大定四年，为东京辰渌盐
副使，课增，迁长山令。久之，补尚书省令史，擢河北西
路转运司都勾判官，改大理评事，四迁侍御史、尚书’”
右司员外郎，俄授郎中。敷奏明敏，世宗嘉之。寻迁刑
部侍郎。章宗即位，初置九路提刑司，选为南京路提
刑使，以治最迁御史中丞，为彰国军节度使。明昌二
年，知大兴府事，拜参知政事。逾年，以母老乞就养。四
年，授知东平府事，移镇济南，以母忧去职。卒哭，诏起
复，拜平章政事。躐迁资善大夫，封寿国公。泰和元年，
连章请老，不许。迁荣禄大夫，赐其子进士及第。三年
正月，章再上，不允，加银青光禄大夫。三月，求去甚力，
上知其不能留，加金紫光禄大夫，致仕。六年，南鄙用
兵，特起万公知济南府、山东路安抚使。宋人请和，复
乞致仕，许之。泰和七年薨，谥曰“文贞。”